གཙོ་བོ་མི་ཚོས་རང་བྱུང་ཁམས་ཀྱི་ཆོས་ཉིད་ལ་རྒྱབ་འགལ་དང་ལུགས་མཐུན་མིན་པའི་རྨོ་འདེབས་དང༌།རི་སྐྱེས་དང་ཆུ་སྐྱེས་སྲོག་ཆགས་ལ་སྲུང་སྐྱོབ་མི་བྱེད་ལ་གང་བྱུང་དུ་ལྐོག་གསོད་བྱེད་ཅིང་ས་རྐོ་རྡོ་སློག་བྱས་ནས་གཏེར་ཁུངས་འདོན་པ།ནགས་ཚལ་སྐྲ་བཞར་བ་ལྟར་རྩ་མེད་དུ་གཏོང་བ།རྩྭ་རྩི་ཤིང་གི་ལོ་འདབ་གཅོད་པ།དབྱར་རྩྭ་དགུན་འབུ་སོགས་སྨན་རྩྭ་བརྐོས་ནས་འབྲོག་པའི་རྩྭ་ཐང་ལ་གཏོར་རླག་བྱས།དྭངས་མོར་འབབ་པའི་ཆུ་བོ་སྦགས་པ།གད་སྙིགས་སོགས་མི་གཙང་བ་གང་ཡིན་སར་འཕངས་པ་སོགས་མི་འདོད་དགུ་འདོད་དང་མི་ལས་དགུ་ལས་བྱས་པའི་རྐྱེན་གྱིས་ས་ཆ་ལ་ལར་ཆུ་བོའི་བཞུར་རྒྱུན་ཆད་པ་དང༌།ནགས་ཚལ་རྨོ་ཞིང་དུ་བསྒྱུར།རྨོ་ཞིང་བྱེ་ཐང་དུ་གྱུར།ས་ཆུའི་བཅུད་ཤོར་བ།རི་མགོར་རྩྭ་མི་སྐྱེརྩྭ་ཐང་བྱེ་མས་གཡོགས་པ་སོགས་ཀྱི་སྣང་ཚུལ་བྱུང་བ་དང༌།སྔོན་ཆད་ཀྱི་སྙན་ཞིང་འཇེབས་པའི་བྱ་དང་བྱེའུ་སྒྲ་སྙན་དང་བྱེ་མ་ལེབ་ཀྱི་གཤོག་སྒྲ།ཅང་ཤེས་རྟ་ཡི་འཚེར་སྒྲ།གཡང་དཀར་ལུག་གི་འབའ་སྒྲ་སོགས་ཀྱང་གོ་དཀའ་བ་རེད།སྐྱེ་ཁམས་ཁོར་ཡུག་ཇེ་སྡུག་ལ་སོང་བའི་གནས་ཚུལ་ལ་གཞིགས་ཏེ་མཁས་པ་འགའ་ཞིག་གིས་ཆད་མ་མྱོང་བའི་རྨ་ཀླུང་ཕྱུག་མོའི་བཞུར་རྒྱུན་ཆད།འབབ་མ་མྱོང་བའི་ཁ་བ་ནག་པོ་བབས།བྱུང་མ་མྱོང་བའི་རིམས་ནད་སྣ་ཚོགས་བྱུང༌།ཆར་ཆད་རྩྭ་སྐམ་ལོ་ཏོག་ཐན་པས་ཁྱེར་ཞེས་པ་དེ་མདོ་དབུས་མཐོ་སྒང་གི་སྐྱེ་ཁམས་ཁོར་ཡུག་གི་གནས་ཚུལ་དངོས་མཚོན་པའོ།།